ການໂຈມຕີໂດຍເຮືອບິນບໍ່ມີຄົນຂັບຂອງສະຫະລັດ ຢູ່ Somalia ໄດ້ ສັງຫານສະມາຊິກ ຂັ້ນສູງຄົນໜຶ່ງຂອງກຸ່ມຫົວຮຸນແຮງ al-Shabab ອີງຕາມການເປີດເຜີຍຂອງເຈົ້າໜ້າທີ່ ສະຫະລັດທີ່ຮູ້ເລື້ອງດີກ່ຽວກັບການປະຕິບັດງານໃນວັນສຸກວານນີ້.
ບັນດາເຈົ້າໜ້າທີ່ Somali ກ່າວວ່າ ຜູ້ທີ່ຖືກຂ້າຕາຍໃນການໂຈມຕີໂດຍເຮືອບິນບໍ່ມີຄົນ ຂັບຂອງສະຫະລັດແມ່ນ ທ້າວ Hassan Ali Dhore ຫົວໜ້າໜ່ວຍສັງຫານ ຂອງກຸ່ມ al-Shabab. ລັດຖະບານ Somalia ໃນປີກາຍນີ້ໄດ້ຈັດຊື່ຜູ້ກ່ຽວເຂົ້າໃນບັນຊີລາຍຊື່ ສະມາຊິກກຸ່ມ al-Shabab 12 ຄົນ ທີ່ທາງການຕ້ອງການໂຕ ເປັນທີ່ສຸດ ທີ່ພົວພັນກັບ ການໂຈມຕີກໍ່ການຮ້າຍໃນນະຄອນຫຼວງ Mogadishu.
ຢູ່ທີ່ກະຊວງປ້ອງກັນປະເທດສະຫະລັດ ທ່ານ Peter Cook ໂຄສົກຂອງກະຊວງ ໃຫ້ ການຢືນຢັນວ່າ ສະຫະລັດໄດ້ປະຕິບັດການໂຈມຕີທາງອາກາດໃນວັນພະຫັດທີ່ຜ່ານມາ ໂດຍປະສານງານກັບກຳລັງທະຫານ Somalia. ທ່ານກ່າວວ່າ ທ້າວ Dhore ເຄີຍວາງ ແຜນແລະໄດ້ນຳພາການໂຈມຕີໃນເທື່ອກ່ອນ ທີ່ໄດ້ສັງຫານຄົນອາເມຣິກັນ ຢ່າງໜ້ອຍ ສາມຄົນ ແລະລາວຍັງເປັນຜູ້ຕ້ອງສົງໄສໃນ ການວາງແຜນໂຈມຕີເພີ້ມຕື່ມ ຕໍ່ຊາວອາ ເມຣິກັນຢູ່ໃນ Somalia.
ທ່ານ Cook ກ່າວວ່າ “ໃນຂະນະທີ່ພວກເຮົາກຳລັງຊັ່ງຊາເບິ່ງຜົນຂອງການປະ ຕິບັດງານ ຢູ່ນີ້ ການກຳຈັດທ້າວ Dhore ອອກຈາກສະໜາມລົບໄດ້ຈະເປັນການສ້າງຄວາມເສຍ ຫາຍທີ່ສຳຄັນແກ່ແຜນການປະຕິບັດງານຂອງກຸ່ມ al-Shabab ແລະຄວາມສາມາດທີ່ ຈະປະຕິບັດການໂຈມຕີຕໍ່ Somalia ຕໍ່ປະຊາຊົນ ທີ່ເປັນພາຄີຂອງສະຫະລັດຢູ່ໃນຂົງ ເຂດ ແລະຕໍ່ຊາວອາເມຣິກັນຢູ່ໃນຕ່າງປະເທດ.”